
Поздравление на Председателя на СИБ Георги Колев

до членовете на съюза по случай Новата 2024 година

До всички членове, доброволци и активисти на Съюза на инвалидите в България

От името на УС на СИБ и лично от мое име пожелавам на Вас и Вашите семейства плодоносна и спокойна 2024 година, здраве, непреклонен дух, топлина и уют в домовете, обич и доброта в сърцата и щастливи дни!

Благодаря на всички Председатели на регионалните организации и дружества, на Координаторите, на Централното управление на СИБ, че сте все така активни в работата си за приобщаването на хората с увреждания в обществото и за отстояване правото на личната им изява и на достоен живот.

ВЕСЕЛИ КОЛЕДНИ ПРАЗНИЦИ И ЧЕСТИТА НОВА 2024 ГОДИНА!

С уважение,

Георги Колев, Председател на СИБ

Участие на координатора на СИБ за регион Плевен
на заседание на Областния съвет по правата на хората с увреждания
в Областната администрация Плевен

На 12 декември 2023 г. в Областната администрация Плевен бе проведено  заседание на Областния съвет по правата на хората с увреждания. Негов председател е областният управител Виолета Иеремиева, а членове са представители от 11-те общини от област Плевен, на институции, на браншови и неправителствени организации. От август 2023 г. в съвета участват като членове и председателят на РО на СИБ Плевен Анелия Гачева и координаторът на СИБ за региона Атанас Иванов.

Областният съвет за правата на хората с увреждания има за задача да оказва подкрепа и съдействие при провеждането на политиката за интеграция на хората с увреждания на областно ниво, в съответствие с изискванията на националните и международните правни норми; да анализира  потребностите на хората с увреждания от интеграция; да съдейства за координацията между държавните, общинските, обществените и стопанските органи и организации с неправителствените организации на хора  с увреждания за осъществяване на необходимата обществена подкрепа на дейността им; да съдейства за популяризирането на проблемите и мерките, свързани с интеграцията на хората с увреждания.

В дневния ред на заседанието бе включено обсъждане на задълженията на институциите, произтичащи от Конвенцията за правата на хората с увреждания и представяне от Регионалния център за социална икономика – Ловеч на дейности по проект „Развитие на социалната икономика”.

Целта на този проект е да се създаде мрежа от регионални центрове за предприятията на социалната и солидарна икономика в шестте района за планиране в България, за да може социалните предприятия и техните стоки и услуги да станат видими и общодостъпни. Тези предприятия работят по закон от 2019 г., който регламентира правилата за подобряване на достъпа до заетост и обучение  с цел повишаване на жизнения стандарт на уязвими групи лица, социалното им включване и намаляване на социалното неравенство.

Социалните предприятия съчетават икономическите резултати със социални цели. Те трябва да отговарят на две задължителни условия – да произвеждат социална добавена стойност и да се управляват публично и прозрачно.

При закриване на заседанието участниците  бяха призовани от областния управител към активни действия и комуникация, както помежду им, така и с Областната администрация, която ще им съдейства за връзка с институциите, ангажирани с разрешаване на проблеми, свързани с грижата за хората с увреждания, интегрирането им в обществото и приобщаването им към нормална работна среда, за да имат максимално пълноценен начин на живот.

Тя апелира към общините да кандидатстват за финансиране на проекти за изграждане на достъпна архитектурна среда в Агенцията за хората с увреждания.

Уважаеми, приятели!

Информацията, която Ви предлагаме касае изпращането на материали за публикуване в бюлетина на Съюз на инвалидите в България. Той се издава всеки месец в годината, общо 12 бр. Разпространява се във всички Регионални организации на СИБ.

Ето и адреса:

Бюлетин "Кураж", СИБ

Редактор: инж. Анета Диловска

град София  1000,

ул. "Христо Белчев" № 8, ет. 3; тел. 02/981 56 38

ел. поща: dilovska@disability-bg.org

Изпращайте своите статии и снимков материал.

Първото в Добрич социално предприятие „Чудната градина” получи одобрение като работодател по две програми за трудова заетост на хора с увреждания. Това съобщи председателят на фондация   „Св. Николай Чудотворец” Мария Методиева. Заявките са за общо 22 души, които ще имат работа в продължение на 30 месеца.  18 от тях с интелектуални затруднения, младежи, който никой не е пожелал да наеме, посочва тя. Хората в неравностойно положение ще отглеждат зеленчуци и цветя в оранжерията на „Чудната градина”. Лехите с чесън и лук вече са готови и първите стръкчета от пролетни зеленчуци са поникнали. В оранжерията с площ от 200 кв. м. зимуват два вида теменужки, ружа, синчец, магданоз, босилек. Всички тези растения се отглеждат от хора в неравностойно положение – с интелектуални и физически затруднения. Плановете предвиждат до февруари лукът да е продаден и напролет да бъдат засадени 20 000 летни цветя. Тогава ще се наложи да бъде изградена още една оранжерия, предвижда Методиева. „Чудната градина” ще има още и Градински център, както и плодни дръвчета. Проектът за създаване на „Чудната градина” стартира преди почти две години. През май миналата година социалното предприятие получи и терен от 4 дка от община Добрич, където да се отглеждат зеленчуци и цветя. Одобреният от Агенцията по заетостта проект е сериозен успех за най-голямото у нас социално предприятие, чиято основна цел е достоен труд.

Съюз на глухите в България, информация

Тази година коледните и новогодишните празници за децата от нашите районни организации преминаха с необикновена радост. На организираните от ръководствата на организациите тържества децата с увреден слух получиха най-желаните подаръци. Всяко дете си беше пожелало подарък, а дядо Коледа го остави под елхата. Всъщност това стана възможно благодарение на инициативата на отдел „Културно-масова дейност” към СГБ чрез Росица Караджова, която организира събирането и изпращането на подаръците с помощта на „Операция „Плюшено мече.” За детските тържества вестникът отдели място, за да покаже щастливите усмивки и радостта на децата.

***

Европейският икономически и социален комитет (ЕИСК) приветства на свое заседание предложението на комисията за европейска карта за инвалидност и европейска карта за паркиране като първата стъпка в правилната посока към позволявайки на хората с увреждания да се движат свободно в ЕС.

„Предложението за двете карти е законодателство от изключително значение, което ще засегне повече от 80 милиона европейци с увреждания, каза Йоанис Вардакастанис, главен докладчик по представеното становище на ЕИСК на 14 декември 2023 в Брюксел.

***

Вестник „Тишина” – вече 67 години по пътя на времето

На 16 януари 2024 беше отбелязана забележителната годишнина от излизането на първия му брой.

***

Становище
на Организациите на и за глухите в България

Ние, глухите хора в България, изказваме нашите дълбоки съболезнования на семействата на жертвите и на цялата университетска общност – оцелелите студенти и преподаватели, по повод антихуманния терористичен акт в Карловия университет в Прага на 21.12.2023 г. Сред загиналите невинни 15 студенти са и глухите студенти от философския факултет, изучаващи „Науки за глухите”. Днес нашият свят се нуждае не само от искрени съчувствия и подкрепа, но и от активната ни работа за мир и толерантност, за преодоляване на различията – психически и физически, сред различните прослойки във всяко общество – за да изграждаме свят без насилия, за да бъдем достойни членове на всяко хуманно общество. Свеждаме глави пред светлата памет на невинните жертви и вярваме, че потресаващите убийства в Карловия университет ще засилят и поддържат човещината и сред българската глуха общност.

Дълбок поклон!

Съюз на глухите в България

Национална асоциация на сляпо-глухите в България

Асоциация на гражданите с увреден слух в България

Национална асоциация на жестовите преводачи в България

***

ВАЖНО СЪОБЩЕНИЕ

Уведомяваме всички съюзни членове, че трябва да проверят членските си карти – ако те са със срок до края на месец декември 2023 година, трябва да отидат в районната организация по местоживеене, където да заявят искане за нова карта, след като заплатят членския си внос за 2024 г.

От ЦУ на СГБ

ТИШИНА, СГБ

Интервю с Величка Драганова,
председател на Национална асоциация на
сляпо-глухите в България
Г-жо Драганова, измина още една година от календара на НАСГБ. От какво се вълнувахте най-много и кое според Вас беше най-голямото предизвикателство в ролята Ви на председател през тази година? 

Предизвикателствата за мен винаги са едно разнообразие, което калява моята личност. Човек, когато има сърце и желание, винаги може да постигне повече от това, което иска. 

През тази година предизвикателствата никак не бяха малко, нещо повече, трябваше да продължи подготовката по двата юбилея на НАСГБ. Движението на сляпо-глухите хора в България е от далечната 1983 г., което означава, че вече 40 години сляпо-глухите сме тук и търсим своето място под слънцето. Първият брой на сп. "Звук и светлина" е излязъл през 2003 г., което означава, че вече 20 години в страниците му се оглеждат нашите сърца, умове и дух. 

Считам за необходимост да споделя с читателите на списанието, че по решение на Изпълнителния комитет на Европейския съюз на сляпо-глухите (ЕССГ), България бе определена да домакинства 20 години юбилей от учредяването на ЕССГ. Това никак не бе лесна задача, но когато една институция работи в екип, работният процес е увенчан с успех. Позволете да се възползвам от възможността, тук в страниците на списание "Звук и светлина", да благодаря на колегите от екипа на НАСГБ, за неуморната работа по подготовката, организирането и провеждането на международната конференция. 

Спомняте ли си какво направихте през първия си ден като председател на НАСГБ? 

Разбираемо е, че съм председател на НАСГБ, излъчена и избрана от Общото събрание на НАСГБ. Изборът ми бе подкрепен от пълномощниците, с пълно болшинство, което ме просълзи. Изказах благодарност за оказаното ми доверие, като си давам сметка, че това, да си председател, е отговорна позиция, но преди всичко благородна. Първата мисъл, която ми мина в съзнанието, бе, да направя сляпо-глухотата видима и разбрана. 

Какво Ви мотивира? 

Харесвам много работата си и знам, че това е едно огромно предизвикателство, различни характери, различни обстоятелства, всичко е строго специфично и така, с не малко трудности, като се има предвид, че се работи с повече хора, че се работи с хора с двоен сензорен дефицит, че колективът трябва да е достатъчно подготвен за това, но въпреки всичко, нещата се преодоляват. Човек има ли сърце, има ли желание, има ли мотивация, всичко се постига. 

Какво Ви прави щастлива? 

В процеса на работата, да, трябва много да се чете, трябва много да се правят проучвания, трябва много неща да се подготвят предварително, но в крайна сметка резултатът след това, който винаги е бил положителен, е удовлетворение за мен. Мисля, че това е достатъчно, което мога да кажа. 

Приготвяте ли се вече за Бъдни вечер и Рождество Христово? 

Разбира се, че се подготвям и с нетърпение очаквам да се съберем в родното семейно огнище около коледната шопска трапеза, деца, внуци и правнуци. Искам също да споделя с читателите на списанието, че винаги приготвям традиционните ястия за Бъдни вечер, като се започне от пита с украсителни орнаменти от типичния селски живот, като къща с двор, пълен с животинки, нива с орач с рало и двоен впряг, кошара с овце и т.н. Отделно си правя малка питка с късмети, в която обезателно има сребърна паричка, зелник, чушки, пълнени с боб, сърми, ошаф и разни други вкусотии, но това са най-основните. 

Коя е Вашата незабравима Коледа? 

Откакто се помня, всяка Коледа е оставила в мен нещо прекрасно, нещо съкровено и незабравимо. Много мога да разказвам, но страниците на списанието няма да ни стигнат. 

Представете си, че сте коледен подарък. Какъв бихте били и защо? 

Много пъти съм го казвала, ще го кажа и сега, бих желала да съм вълшебна пръчица, която да върне зрението и слуха на онези мои съсъдбеници, които изобщо ги нямат. Искам всеки човек да се докосне до онова, което е създала природата и човешките умове и ръце. Животът е трънлив, но и красив, поне такива са моите чувство и усещане. 

За какво ще се помолите в нощта на Рождество? 

Да има мир и благоденствие навсякъде по света. 

Какво бихте искали да кажете на нашите читатели? 

Когато имаш приятели безброй, 

на мига забравяш недъга свой, 

Подайте ръка, приятели мои, 

и ние ще докажем способностите свои. 

Ще завърша с думите: 

Не унивайте приятели мои, и не се срамувайте от недъга свой! 

Интервюто взе Елена Атанасова

Литературна среща с поезията на
Румен Веселинов Петков от Плевен

На 20 януари (събота) 2024 г. от 11 часа в Художествена галерия "Дарения академик Светлин Русев" Плевен Национален независим литературен кръг "Кайлъка" Плевен организира литературна среща, на която представи поетичното творчество на Румен Веселинов Петков от Плевен.
Входът бе свободен. При откриване на срещата г-н Иван Атанасов, Председател на литературния кръг "Кайлъка" поздрави всички гости с добре дошли. В началото децата от вокална група "Нашенчета", при Дом за работа с деца Плевен и ръководител г-жа Петя Банова изпълниха няколко песни от своя репертоар. Иван Атанасов представи литературното творчество на Румен Петков, а г-жа Данниела Заркова прочете стихотворения от последните две стихосбирки "Поетичен монолог" и "Докосване". Последната все още се намира в предпечатна подготовка. 
Авторът бе поздравен и от г-н Иван Антонов, Председател на Международно творческо сдружение "Сцена на духовността". Той каза много добри думи за творчеството на Румен. Неговата оценка бе, че това е един завършен поет въпреки малкото години през които твори. Много от гостите на срещата получиха подарък книги с автограф от автора.

Разказвам за себе си

Нека предварително да кажа нещо за себе си. Роден съм на 12 ноември 1960 в град Плевен. През 1978 г. завърших гимназия, а 1985 г. се дипломирах във ВТУ„Ангел Кънчев” Русе, специалност Информационни технологии. Работил съм като конструктор, научен сътрудник и инженер по комуникационни системи. Имам 12 разработки, повечето внедрени в производство. Семеен, с един син. В живота на човек освен хубави неща се случват и неприятности. Така стана и с мене. Разболях се, впоследствие загубих зрение. Изживях физическа и емоционална болка, които трябваше да преодолея и да продължа напред. За това много ми помогна семейството и моите най-близки хора. Намерих сили, избягах от самосъжалението. Не можех да губя времето си в безсмислие. Моята нова професионална реализация започна благодарение инициативата на Община Плевен. От 2005 г. работя като организатор в Клуб на хора с увреждания и пенсионера, ул. Гренадирска Плевен, където обучавам незрящите от града за работа с компютри, с новите дигитално-сензорни телефони, на мобилност и др. Въпреки липсата на опит започнах да организирам списването на вестник "ВЯРА", Регионален месечник за живота и проблемите на хората с увреждания в Община Плевен( от 2005г., 228 бр.)Предоставяхме го в плоскопечатен вид на всички клубове в града, така до 2020. Поради КОВИД пандемията вестникът излиза единствено в електронен вид. Може да се изтегли и прочете онлайн. От 2012 програмирах сайт, който нарекох "Електронен информационен портал за живота, работата на организациите на хората с увреждания на територията на общината. Хостингът и домейна предостави Община Плевен , за което ние и благодарим. От него може да се изтегли вестник "ВЯРА" -   http://disability.pleven.bg.
Междувременно четях изключително много книги, почти денонощно. Беше като глад. Натрупаната духовна енергия търсеше простор за изява. Именно така спонтанно се родиха и тези стихове. Въпреки, че не съм бил достатъчно близък с литературата, нещата започнаха да се получават, без претенции за нещо велико. Вече имах открит хоризонт пред мене, но недостатъчно отъпкан път в създаването на поезия. Писането ми даде възможност да продължа отново да създавам,, да мечтая и силно да обичам, да бъда истинският аз. Във всички мои стихосбирки показвам своето отношение към любовта, раздялата, изневерите и ревността, самотата и тъмнината, истинското щастие. Всичко, което се случваше около мене, в природата, приятелите, обществените отношения, истините в живота, не знам как, но се превръщаше в стихове. Първата стихосбирка е "Сънят на звуците", която има три части, "Сънят на звуците", "Има такава любов" и "Странно нещо е времето". Очаквам, че ще ми зададете въпроса, защо заглавието на стихосбирката е именно това? През последните немалко години възприемах тъмнината на света около мене с неговата звукова картина. Винаги съм искал това да бъде само един сън, който след чудо, някога ще свърши и отново ще бъда истинският. Но чудесата стават в приказките. Всичко ще остане сън. Втората стихосбирка нарекох "Искам те същата", която се състои отново от три части, "Времената на Вивалди", "Утре и след това" и "Елхички с бодлички". Третата е "Поетичен монолог" и "Докосване", която все още е в предпечатна подготовка.  Някои от тези творения съм публикувал в броевете на алманах „Кайлъка", списания „Кураж”, „Зари”, „Клуб Д”, вестниците „Тишина”, „Посоки”, както и в електронните издания „Плевен за Плевен”, „Звук и светлина”, агенция”Зетра” и др. Иска ми се всичките мои творби да публикувам в електронен вид, така че повечето хора да се докоснат до моето творчество. През 2019 участвах в поетичния конкурс за хора с увреждания „Огърлица от разломени слова” на името на Яна Язова, организиран от г-н Юлий Йорданов, литературен критик от гр. Лом на който конкурс спечелих специалната награда със стихотворението „Манекен”. През 2023 се проведе 14-тия поетичен конкурс за незрящи поети „Зрящи сърца”. Той се организира от предаването „Познати и непознати” с водещ Цвета Николова, програма „Христо Ботев” на БНР и Съюз на слепите в България. На този конкурс бях удостоен със специалната награда на журито за стихотворението „Нарисувано със звук”. Изключително ме поласка изказването на г-н Бойко Ламбовски, поет и писател, Заместник Председател на Съюз на българските писатели, редактор в БНР, който изказа мнението си, че това е една много нетрадиционна поезия.
Румен Петков, Плевен

Плевенската панорама подреди изложба, посветена на 180 години
от рождението на ген. Михаил Скобелев

Изложба под наслов "Герой на своето време" е подредена в Панорама "Плевенска епопея 1877 г.". Тя е посветена на 180 години от рождението на генерал Михаил Дмитриевич Скобелев и е по повод 146 години от Освобождението на Плевен.

На 18 постера са представени важни моменти от живота на ген. Скобелев, неговото семейство, пътя, който изминава от малко момче до генерал с акцент върху участието му в Руско-турската война и събитията около Плевен, съхранената памет за него в България и Русия.

Генерал Скобелев е човек, за когото много сме чували, човек със световна известност и голяма слава, герой от Плевенската епопея, от Руско-турската война (1877 – 1878 г.), но всъщност знаем малко за него, каза в интервю за БТА д-р Галин Димитров, главен уредник в Регионален военноисторически музей (РВИМ) в Плевен.

Един от интересните факти, свързани със Скобелев е, че когато се ражда на 17 септември 1843 г., в деня на Вяра, Надежда и Любов, дядо му - ген. Иван Никитич, участник в Бородинската битка, заповядва да се даде оръдеен залп от Петро-павловската крепост, на която той е командир. Така той възвестява раждането на своя внук. "Над люлката закачва своята златна шпага и това като че ли възвестява бъдещето на един герой какъвто всъщност Михаил Скобелев става", допълни д-р Димитров.

В изложбата са представени лични вещи, предмети, свързани с живота на ген. Скобелев, художествени и скулптурни произведения. Показана е папка за писма, украсена с гоблен, както и три албума, като единият е с дървени корици, включващи фотокопия на изображения на Михаил Скобелев.

За първи път се представят два гостуващи експоната, собственост на манастира "Възнесение Господне". Това са Евангелие и масивен гравиран кръст, които ген. Скобелев дарява за новострояща се след освободителната война църква в Ямбол.

"В последните години от своя живот Скобелев заема активна политическа позиция. Неговото верую е любов към отечеството, наука, свобода и славянство", каза още главният уредник.

За последно табло на изложбата е избрана една мисъл на ген. Скобелев, която влиза в дисхармония с целия му живот на професионален военен и участник в 70 сражения: "Аз не обичам войната….Прекалено много съм участвал в нея. Никаква победа не възнаграждава за изразходваните енергия, силите, богатствата и за човешките жертви".

"Всъщност това е може би посланието, ако преекспонираме в днешно време, че войната винаги носи разруха и човешки жертви", подчерта д-р Димитров.

Експозицията се съпътства от живописни платна и литографии, показани във фоайето на "Плевенска епопея 1877 г.". Те са част от  художествената колекция на Регионалния военноисторически музей и показват различни епизоди от Руско-турската война (1877-1878 г.) и Плевенската епопея.

Изложбата може да бъде разгледана до края на февруари 2024 г.

Ген. Михаил Скобелев е потомствен военен трето поколение генерал. Скобелев бързо напредва във военната си кариера. 18-годишен постъпва на военна служба като унтерофицер в Кавалергардски полк, на 32 години е генерал-майор, а през 1882 г. става генерал от инфантерията.

За развитието на военния талант на ген. Скобелев и особено за изграждането на неговата личност важна роля има Руско – турската война през 1877 – 78 г. Той се включва при форсирането на р. Дунав като ординарец на ген. Драгомиров. В навечерието на втория щурм на Плевен му е възложено командването на отряд, а в третия – командва 16-та пехотна дивизия. При Зелените възвишения се сражава 13 хиляден отряд на ген. Скобелев.

С прогресивни за епохата идеи на 38 години младият генерал притежава трите степени на Георгиевския кръст. За 19 години военна служба, Скобелев участва в 70 бойни операции, които са успешни с изключение на третия щурм на Плевен, където отрядът атакува от юг. По заповед на Главното командване на руската армия той отстъпва на една крачка от победата.

По време на Освободителната война той е най – младият генерал в руската армия. Известен е с прозвището „Белият генерал”, защото винаги влизал в сражение, яздейки бял кон и облечен в бяла униформа.

Умира на 25 юни 1882 г. в Москва. След направена аутопсия се констатира паралич на сърцето и белите дробове. Версията за отравяне продължава да живее и до днес.

Българската народна медицина

Нашата малка земя е изобилна на лечебни растения. Освен че лековитите ни видове са най-много в Европа, те са и най-добре проучените.

И това е така благодарение на усърдната работа и отдаденост на народните ни лечители и дълбоката връзка на нашия народ с природата.

Билките в България са едно природно богатство, а натуралната ни аптека винаги е отворена и предлага безплатно за всяка болка – билка.

Нашите предци са познавали полезните свойства на билките и силата на цветята. Това знание се е предавало от поколение на поколение и бива запазено и до ден днешен във вековната традиция на народната ни медицина.

В нейната основа стои познанието за симбиозата между човешкия дух, тяло и природата. Изкуството на лечителството се крие в дълбочинното разбиране на човешката същност, която е била добре позната на народните ни лечители, знахари и билкари.

Още преди развитието и откритията на квантовата физика за енергетичната структура на човека, нашите природни лечители са знаели за връзката между физическото тяло и душевно равновесие с целителните свойства на природата 

Неслучайно имаме израза „здрав дух в здраво тяло“. Те изцелявали първо душата и сърцето, а после тялото само се е лекувало.

Народните лечители са били известни в България през миналото и продължават да играят важна роля и в съвременната медицина и фитотерапията.

Техните изобилни знания за различни билки, тяхното събиране, съхранение и приготвяне на лечебни смеси, са изключително ценни.

В даровете на природата е скрита целебна сила. Тя е и в самия човек, а билките в България са едно златно съкровище, в което се съдържа животворната божествена сила.

Действието на лечебните растения е много по-обхватно, като всяка билка възстановява не само физическия, но и душевния баланс, което е важна част от процеса на лечение.

Гените ни разпознават информацията от природата, постъпваща по естествен път чрез растенията, подхранвани от минералните соли и води в почвата и огрети от лъчите на Слънцето.

Активните вещества, съдържащи се в растенията, се разпознат от клетките ни, тъй като са сходни на енергетиката им. И влизайки в контакт с човешкия организъм, му въздействат на ниво, по-дълбоко от биохимичното, лекувайки тялото и духа по холистичен начин.

Вибрациите на природата възстановяват нарушения енергиен баланс като нормализират синтеза и секрецията на невромедиаторите и хормоните, представляващи биологичния език на тялото ни.

Така лечебните растения просто припомнят на тялото за животворната сила, скрита вътре в него, и му помагат да отключи програмите си за самолечение. И така, освен благотворния ефект, който имат върху тялото, те пречистват ума, избистрят мисълта и извисяват съзнанието.

Природата ни е дарила с изобилие от лековити растения, които са навсякъде около нас. По нашите ширини вирее огромно количество и многообразие от билки. Самият Диоскорид е казал, че по земите на Тракия растат най-лечебните растения.

Още от времето на древните траки, които населявали територията на България, се практикувало използването на билки за лечение и поддържане на здравето. 

Траките са били познати със своите обширни знания в областта на билковата медицина и са използвали различни растения за лечение на различни болести.

През средновековието билките в България и техните лечебни свойства били широко използвани. Манастирите и монашеските общности са изиграли важна роля в съхраняването на знанията за билковата медицина и разработването на лечебни смеси.

Мнозина от българските манастири и до ден днешен си имат свои градини, сред които са Рилският и Бачковският манастир, където се отглеждат билки и произвеждат билкови продукти. Богомилите също са имали изключителни познания и огромен принос в лечението с билки.

Те са първите, които изнасят медицината сред народа, тъй като дотогава тя е само за висшата класа и аристократите.

Богомилите практикували лечението и поддържането на здравето с билки, като вярвали, че това им помага да се очистят от земни връзки и да постигнат духовно просветление.

Познанието за билките в България, техните целителни сили и лечебното изкуството се е предавало от поколение на поколение, през възходите и паденията в историята ни, като е успяло да се съхрани до ден днешен.

В днешно време също има много опитни билкари и народни лечители, които разполагат с обширни познания за разпознаването и комбинирането на билки, както и определяне на правилната доза и диагноза.

Натуралната аптека в горите и планините ни предлага лек за всеки един проблем, стига да имаме доверие в целителните сили на Майката Природа, от която и ние самите сме част.

За момента има познати 3600 вида билки в България. Благодарение на климатичните и почвени условия по нашите земи, лечебните растения съдържат висок процент биологично активни вещества.

България е основен доставчик на билки в Европа, като нашите лечебни растения достигат до Америка и Африка.

Несъмнено билките в България са най-голямото народно богатство, а както казва билкарят и лечител д-р Васил Канисков, „нашите магични земи са призвани да се превърнат в лечебницата на Европа и дори на целия свят.“

Щрихи от родината

Камъкът, който лекува болест и мъка
В България има множество интересни места, които ни озадачават и до днес. На нашата територия е пълно с тракийски светилища, мегалитни комплекси и други мистериозни неща, оставени ни от нашите прадеди, не винаги обаче с ясна цел за тяхната функция. Всяко едно от тях носи своята мистичност, красота, а може би и интересни тайни, които сигурно никога няма да узнаем. 

Местността Скрибина, при село Крибул е едно от тях. Селото се намира на територията на Западните Родопи, в района на община Сатовча, край река Бистрица и съвсем близо до място, наречено Кара кая – Черната скала. Това място е едно от многото светилища, намиращи се на нашата територия, които се смятат за наистина магични и лековити. 

Като повечето известни места, от подобен тип у нас, и тук има познатото малко място, наречено "провиралка". До него се стига по дървена стълба, от двете страни на която се виждат окичени червени конци. 

"Аз никого не лекувам, вярата ви лекува. Вярата и силата на камъка". Така казва баба Юлия Зеледелска от родопското село Крибул на всеки един от десетките гости, които пристигат ежедневно на прага й още преди изгрева от различни точки на България и дори от чужбина. Малки и големи, болни и здрави, всеки със своя болка и проблем, но обединени от едно – вяра и надежда за изцерение. 

Камъкът, който лекува всичко. Така е известно древното тракийско светилище Скрибина, разположено само на 5-6 км от родопското село Крибул. Мястото е изследвано и доказано пази силно енергийно поле. Стотици твърдят, че след провиране през камъка се отървават от тежки болести – безплодие, склероза, дори рак. 

Светилището е "скрито" в гъста гора високо в планината. До него се стига по пресечен терен, а по пътя правят впечатление изградените чешми от благодарни хора, намерели нужното изцеление. 

До святото място води нарочна жена. Тя е посветена – получила е правото да извършва лечебния обред по наследство от майка си или от много близка кръвна родственица. Самата баба Юлия започва "да кара" хората там, след като светилището й помага да пребори собствената си болест. "Зарекох се тогава, че човек няма да върна и на всеки ще опитам да помогна, щом Бог на мен ми помогна", разказва старицата. До камъка "карат" и други местни жени, но напливът при нея е най-голям. 

Първоначално жената извършва обредно измиване на тялото си, защото както тя, така и онзи, който предстои да се лекува, трябва да е ритуално чист. След това повежда болните към светилището, което отстои на около 3,5 км северозападно от селото. Пътят минава през скалистата местност "Кара кая". Когато достигнат до светилището в Скрибина, жената оставя болните при входа на сакралната територия, представляващ тесен проход между два каменни блока. Тя влиза сама до скалата с арката, моли се, обърната в посока юг, после взема камък, почуква три пъти върху скалата и изрича свещената формула, с която вика сайбията, духът-стопанин на святото място. Така става ясно, че лекува не камъкът, а голямата черна змия, която живее тук. Според някои местни народни представи, тя е огромна, космата и дори има брада. 

Преди да започне провирането (което трябва да е 1 или 3 пъти, но никога 2), камъкът се отключва с молитва. Всеки гост носи брашно и червени конци (с дължина, равна на ръста), върху които трябва да е спал три нощи. 

Следва изкачване на дървена стълбичка и провиране с лазене през дупка на камъка. Някои предпочитат да "влязат" боси в светилището, за да попият по-силно енергията му. "Изходът" от светилището прилича на пързалка, където върху скалата десетки виждат образа на змията – пазач на светилището според легендата за енергийния камък. 

При третото провиране, след изкачването, болният хвърля парички и се моли за изцеление, преди да напусне камъка. 

После слиза, съблича дреха, която е носил по време на ритуала, и я завързва за дърво, което още не е "облечено". Да се намери такова, отнема време, но е важно, защото, ако завържеш на вече заето, ще вземеш болестта на другия, смятат местните. 

Краят на лечебния ритуал е белязан от ритуално опалване на арката, заместено в наши дни с гърмеж на пушка или пиратки. Болният излиза от святото място, като хвърля камък през главата си назад и без да се обръща, поема по обратния път. Народното тълкуване е, че вече е получил здраве и няма повече да се връща тук. 

В Скрибина изцерение търсят както тежкоболни хора, загубили надежда за конвенционално лечение, така и напълно здрави, но поразени от душевна мъка или стрес, които дирят покой за съзнанието. Идват всеки ден, в сняг и пек, от цялата страна, дори от съседните Македония и Гърция. Преминалите през Скрибина разказват за проговорили деца аутисти, безплодни жени, които заченали непосредствено след провирането, и хора на смъртен одър, които се върнали към живота."Гаранции няма", казва обаче баба Юлия. Затова на пътешествие до Скрибина не трябва да ни водят очакванията, а вярата и надеждата. Дълго планиране не е нужно – местните намират подслон за всеки, дошъл в последния момент. 

Светилището е част от един от най-древните мегалитни тракийски скални комплекси на територията на Югоизточна Европа – Градище. Той започва от Долно Дряново (община Сатовча), разположено на десетина километра от Крибул. Площта на скално-култовия комплекс е 500 дка и се състои предимно от скални масиви. 

Изследването на вертикалния и хоризонтален градиент на магнитната индукция по повърхността и обема на скалите в Скрибина, проведено през 2012 г. с дигитален USB 3D магнитомер от доц. д-р Алексей Стоев и доц. д-р Пенка Мъглова от Института за космически изследвания и технологии при БАН, в рамките на научно-изследователския проект "Тракийски светилища от Западните Родопи – III етап", показа стабилни във времето и пространството аномални зони. Зоната на максимален градиент на магнитното поле е в просвета на скалната арка.

Източник: www.standartnews.com

Кулинарен спектър

Трифон Зарезан: обичаи и трапеза

Трифон Зарезан или наричан още Денят на лозаря се отбелязва на 1 февруари (14 февруари стар стил). Българската православна църква чества Трифоновден.

Именници: 

Трифон, Трифонка, Лозан, Лозанка, Гроздан, Грозданка, Радко, Радка, Рачо

Обичаи

Сутринта се събират само мъжете и правят зарязване. След това всички се събират и избират „царя на лозята”, който обикновено е заможен човек. Тогава започват и тържествата.

„Царят” е окичен с венец от лозови пръчки, който носи на главата си, и с друг венец, който слага през раменете си.

Той сяда на колесар, а останалите лозари теглят колесаря и под звуците на гайди, гъдулки и тъпан се отправят към селото или града. Там спират пред всяка къща, където жените изнасят вино, дават първо на царя да отпие, след което черпят и останалите лозари. Виното, което остане се плисва върху царя и се изрича благословията: „Хайде, нека е берекет! Да прелива през праговете!”. Царят отговаря с „Амин”.

След като стигне до своя дом, царят се преоблича с нови дрехи и, окичен с венците на главата и през раменете си, той сяда на дълга трапеза да посрещне хора от цялото село. Затова за цар на този празник се избира заможен човек. Следващите два дни, наречени във фолклора „трифунци“, се почитат за предпазване от вълци. Тогава жените не режат с ножици, за да не се разтваря устата на вълка, не плетат, не предат и не шият. Приготвят обреден хляб и след като раздадат от него на съседите, слагат залъци от хляба в кърмата на животните — за предпазване и на добитъка, и на хората от вълците.

Обредната храна за лозето се приготвя от жените – питка, украсена с фигури от тесто във формата на лозов лист или грозд, варена, пълнена с ориз кокошка, сирене, сланина; туршия, луканка, „бабяк“ (напълнен стомах с месо) и др. Освен това се занася и бъклица с червено вино или ракия, украсена с чимшир, здравец, бръшлян, вързана с червен конец.

Обичаите повеляват да се омеси хляб – пресен или квасник, да се свари кокошка, която по традиция се пълни с ориз или булгур. Като се свари кокошката се препича на саджак. В нова вълнена торба се слага питата, кокошката и бъклица с вино. С такива торби на рамо мъжете отиват на лозето.

Съставители: инж. Румен Петков, организатор клуб 
За контакти: тел.064/835852
0884 444 903

